Ο **Φέρεντς Μπένε** (ουγγρικά: *Bene Ferenc*, 17 Δεκεμβρίου 1944 – 27 Φεβρουαρίου 2006) ήταν Ούγγρος ποδοσφαιριστής, ο οποίος ήταν βασικό μέλος της ομάδας που κέρδισε το χρυσό μετάλλιο στους Ολυμπιακούς Αγώνες του 1964. Αγωνιζόταν ως επιθετικός και ήταν ο πρώτος σκόρερ της διοργάνωσης με 12 γκολ σε 5 αγώνες, η καλύτερη επίδοση μέχρι σήμερα σε ένα Ολυμπιακό τουρνουά ποδοσφαίρου.

Βιογραφία
---------

### Καριέρα σε συλλόγους

Ο Μπένε ξεκίνησε την καριέρα του στην ομάδα νέων της Μαρκάλι το 1958 και ήδη την επόμενη χρονιά έκανε το ντεμπούτο του με την πρώτη ομάδα στο πρωτάθλημα της τρίτης κατηγορίας της Ουγγαρίας σε ηλικία 15 ετών. Ήδη σε αυτή την ηλικία μεγάλο ταλέντο έγινε αποδέκτης διαμαρτυριών αντιπάλων ομάδων για το νεαρό της ηλικίας του. Το 1960 πήγε στην Καποσβάρ (*Kaposvár Kinizsi* - τώρα Καποσβάρι Ράκοτσι) και παρέμεινε ένα χρόνο αγωνιζόμενος στη δεύτερη κατηγορία του πρωταθλήματος.

Ήταν δυνατός ποδοσφαιριστής, ιδιαίτερα γυμνασμένος και παρά το χαμηλό του ύψος αποτελεσματικός στο ψηλό παιχνίδι. Συχνά επιτίθονταν με ατομικές προσπάθειες και η τεχνική του ικανότητα και η δύναμη ήταν τέτοια που απόπειρες των αμυντικών να τον αναχαιτήσουν δεν τον έκαμπταν. Γρήγορα η ικανότητά του στο σκοράρισμα εντοπίστηκε από την Ούιπεστ, με την οποία το ντεμπούτο του στις 8 Αυγούστου 1961 συνοδεύτηκε με ένα γκολ. Ικανός και με τα δύο πόδια, γρήγορος, με ξαφνικές αλλαγές ρυθμού και ψύχραιμος απέναντι στην αντίπαλη εστία, ήταν ικανός να αγωνίζεται με ευχέρεια σε οποιοδήποτε θέση της επίθεσης. Πέρασε το μεγαλύτερο μέρος της καριέρας του αγωνιζόμενος είτε ως κεντρικός επιθετικός (στο σύλλογό του) ή δεξιός πλάγιος στην αρχή της πορείας στην εθνική έχοντας για συμπαίκτη του τον Φλόριαν Άλμπερτ.

Την πρώτη του χρονιά στο σύλλογο έφτασε στην κατάκτηση της δεύτερης θέσης του πρωταθλήματος, αλλά την επόμενη χρονιά άρχισε να ξεχωρίζει ο ίδιος με την ανάδειξη του σε πρώτου σκόρερ. Στις 21 Οκτωβρίου 1962, πριν καν συμπληρώσει τα 18 του χρόνια, στον εκτός έδρας αγώνα με τη Σόμπατεϊ Χάλαντας (6–0) σημείωσε όλα τα γκολ της ομάδας του. Ο Μπένε εξελίχθηκε σε ιδιαίτερα παραγωγικό σκόρερ αναδεικνυόμενος πέντε φορές πρώτος του πρωταθλήματος (1962–63 : 23 γκολ, 1969 : 27 γκολ, 1971–72 : 29 γκολ, 1972–73 : 23 γκολ, 1974–75 : 20 γκολ). Συνολικά σημείωσε 303 τέρματα πρωταθλήματος πρώτης κατηγορίας σε 418 αγώνες. Η ισχύς της ομάδας του πρόσφερε οκτώ τίτλους πρωταθλήματος (με τον πρώτο το 1969 και στη συνέχεια άλλου έξι συνεχόμενους) και τρία Κύπελλα Ουγγαρίας. Το 1969 ήταν στον τελικό στο *Inter-Cities Fairs Cup* (πρόδρομο του Κυπέλλου ΟΥΕΦΑ) χάνοντας το Κύπελλο από τη Νιούκασλ Γιουνάιτεντ.

### Διεθνής καριέρα

Ξεκίνησε τη διεθνή του καριέρα στην ηλικία των 18 ετών, στις 14 Οκτωβρίου 1962 απέναντι στη Γιουγκοσλαβία. Ο δρόμος της Εθνικής Ουγγαρίας στο Ευρωπαϊκό Πρωτάθλημα του 1964 είχε ως αντίπαλο τη Γαλλία για την πρόκριση στην τελική φάση: μετά τη νίκη με 3–1 στο Παρίσι ο Μπένε σημείωσε το δεύτερο γκολ της νίκης με 2–1 στη Βουδαπέστη. Σημείωσε επίσης το γκολ του ημιτελικού απέναντι στην Ισπανία, που όμως δεν ήταν αρκετό για την πρόκριση στον τελικό. Η Ουγγαρία ήταν στην τρίτη θέση στη διοργάνωση, ενώ ο ίδιος ήταν κορυφαίος σκόρερ με δύο γκολ (μαζί με άλλους δύο παίκτες) Την ίδια χρονιά οδήγησε την ομάδα στο Ολυμπιακό χρυσό στο Τόκιο σημειώνοντας 12 γκολ, πρώτος σκόρερ της διοργάνωσης με γκολ στον τελικό με την Τσεχοσλοβακία (αποτέλεσμα 2–1). Εκείνη την εποχή αυτοί οι αγώνες ήταν πολύ πιο σημαντικοί σε σχέση με σήμερα και οι ικανοί παίκτες συχνά συμμετείχαν στους αγώνες. Στο πρώτο αγώνα της διοργάνωσης είχε σημειώσει και τα έξι τέρματα την Ολυμπιακής εθνικής απέναντι στο Μαρόκο (6–0), ενώ σημείωσε τέσσερα με αντίπαλο την Ηνωμένη Αραβική Δημοκρατία (επίσης 6–0). Ήταν αρχηγός της ομάδας πρωτού καν κλείνει τα 20 του χρόνια. Η Ουγγαρία κατέκτησε το τρίτο χρυσό Ολυμπιακό μετάλλιο στο ποδόσφαιρο, επαναλαμβάνοντας το επίτευγμα της Μεγάλης Βρετανίας.

Στο Παγκόσμιο Κύπελλο του 1966 η Ουγγαρία έφτασε στα προημιτελικά έχοντας αποκλείσει τη Βραζιλία στη φάση των ομίλων, αλλά αποκλείστηκε από την Σοβιετική Ένωση χάνοντας με 2–1. Ο ίδιος είχε σκοράρει από ένα γκολ σε κάθε ένα από τους αγώνες (συνολικά τέσσερα). Απέναντι στους υπερασπιστές του τίτλου ο Μπένε έκανε την καλύτερη εμφάνισή του και σημείωσε ένα έξυπνο γκολ, το οποίο εξακολουθεί να θεωρείται ένα από τα πιο όμορφα γκολ στην ιστορία της διοργάνωσης. Παρότι τραυματίας, με τα τέσσερα αυτά τέρματα ήταν τρίτος σκόρερ του Κυπέλλου. Συμμετείχε επίσης στο Ευρωπαϊκό Πρωτάθλημα του 1972, όπου η Ουγγαρία κατέλαβε την τέταρτη θέση. Έκλεισε τη διεθνή του σταδιοδρομία το 1979 έχοντας 76 συμμετοχές και 36 τέρματα. Σε 28 αγώνες ήταν αρχηγός της ομάδας.

Το Μαΐο του 1972 κλήθηκε στη Μικτή Κόσμου για τον αποχαιρετιστήριο αγώνα του Ούβε Ζέελερ και στις 14 Δεκεμβρίου 1972 συμμετείχε επίσης στον αποχαιρετιστήριο αγώνα του Φρανσίσκο Χέντο της Ρεάλ Μαδρίτης, ενάντια στην πορτογαλική Μπελενένσες, για την 25η επέτειο της λειτουργίας του Σταδίου Σαντιάγο Μπερναμπέου. Αγωνίστηκε επίσης δύο φορές με τη Μικτή Ευρώπης. Δύο φορές ψηφίστηκε Ούγγρος παίκτης της χρονιάς (1964, 1969). Ήταν έξι χρονιές υποψήφιος για το βραβείο της Χρυσής Μπάλας αλλά δεν κατάφερε να ψηφιστεί καμία φορά στην πρώτη τριάδα. Μετά το 1979 συνέχισε την καριέρα του σε μικρές ομάδες, ενώ αγωνίστηκε και ένα χρόνο στη Φινλανδία. Κλείνοντας την 26χρονη καριέρα του είχε σημειώσει 635 τέρματα σε 971 επίσημους αγώνες σύμφωνα με την RSSSF και συνολικά περισσότερα από 1.400 συμπεριλαμβανομένων και των φιλικών.

### Προπονητής

Ξεκίνησε καριέρα προπονητή στα μέσα της δεκαετίας του 1980 με την ομάδα νέων της Ούιπεστ για τέσσερα χρόνια και συνέχισε για μία ακόμη δεκαετία (το 1995–96 ήταν στην Ολυμπιακή ομάδα της χώρας του), χωρίς αξιοσημείωτη επιτυχία. Το 1992 κέρδισε το Σούπερ Καπ και το Κύπελλο Ουγγαρίας με την Ούιπεστ. Από το 2006 η ακαδημία ποδοσφαίρου της Ράκοτσι στο Καποσβάρ πήρε το όνομά του.

Στατιστικά στοιχεία καριέρας
----------------------------

| Ομάδα | Περίοδος | Επίσημοιαγώνες | Φιλικοίαγώνες | Σύνολο |
| --- | --- | --- | --- | --- |
| αγώνες | γκολ | αγώνες | γκολ | αγώνες | γκολ |
| Μαρκάλι | 1959 | 7 | 5 | 1 | 1 | 8 | 6 |
| Καποσβάρι Ράκοτσι | 1960—1961 | 16 | 16 | 8 | 6 | 24 | 22 |
| Ούιπεστ ΦΚ | 1961—1978 | 600 | 431 | 267+ | 403+ | 867 | 834+ |
| Ούιπεστ (αναπλ) | 1961—1978 | 47+ | 28 | - | - | 47+ | 28 |
| Ρακοσπάλοταϊ ΕΑΚ | 1978—1979, 1982—1983 | 63+ | 22 | 3+ | 1+ | 85+ | 23+ |
| Χινίον ΣΚ | 1981 | 3 | 1 | - | - | 3 | 1 |
| Σέπσι 78 | 1981—1982 | 55 | 17 | - | - | 55 | 11 |
| Ντομσόντι ΤΣΖ ΣΕ | 1981—1982 | 12 | 1 | - | - | 12 | 1 |
| Σορακσάρι | 1983—1984 | 12+ | 5 | - | - | 12+ | 5 |
| Κέτσκεμετι ΤΕ | 1984—1985 | 15 | 1 | - | - | 15 | 1 |
| Άλλες ομάδες | 1959—1971 | - | - | 3 | 3 | 3 | 3 |
| Εθνική Ουγγαρίας (FIFA) | 1962—1979 | 76 | 36 | 158 | 269+ | 234 | 305+ |
| Εθνική Ουγγαρίας (άλλα παιχνίδια) | 1965—1974 | 7 | 6 | 2 | 1 | 9 | 7 |
| Εθνική Ουγγαρίας Β | 1962—1962 | 5 | 4 | 2 | 8 | 7 | 12 |
| Ολυμπιακή Ομάδα Ουγγαρίας | 1963—1964 | 18 | 35 | 26 | 51 | 44 | 86 |
| Ουγγαρία Κ-18 | 1961—1962 | 6 | 4 | 5 | 1 | 11 | 5 |
| Επιλογή Βουδαπέστης | 1963—1967 | 8 | 5 | 17 | 16 | 25 | 21 |
| Επιλογή Καποσβάρ | 1960 | 1 | 3 | - | - | 1 | 3 |
| Επιλογή Περιφέρειας Νέων | 1959—1960 | 10 | 6 | - | - | 10 | 6 |
| Ουγγαρία βετεράνοι | 1979—1984 | 8 | 9 | 15 | 26 | 23 | 35 |
| Μικτή Ευρώπης | 1972—1973 | 2 | 0 | 1 | 1 | 3 | 1 |
| Σύνολα | 971 | 635 | 508+ | 787+ | 1.479+ | 1.422+ |

Πηγή : RSSSF - Ferenc Bene (2023)

Τίτλοι και διακρίσεις
---------------------

**Ούιπεστ**

* Πρωτάθλημα Ουγγαρίας (8) : 1969, 1970, 1971, 1972, 1974, 1975, 1976, 1978
* Κύπελλο Ουγγαρίας (3) : 1969, 1970, 1975

**Ουγγαρία**

* Ολυμπιακοί Αγώνες Χρυσό Μετάλλιο : 1964
* Ευρωπαϊκό Πρωτάθλημα τρίτη θέση : 1964

**Ατομικές διακρίσεις**

* Πρώτος σκόρερ πρωταθλήματος (5) : 1962–63, 1969, 1971–72, 1972–73, 1974–75.
* Πρώτος σκόρερ Ολυμπιακού τουρνουά : 1964
* Πρώτος σκόρερ Ευρωπαϊκού Πρωταθλήματος : 1964
* Τρίτος σκόρερ Παγκοσμίου Κυπέλλου : 1966
* Καλύτερος ποδοσφαιριστής στην Ουγγαρία (2) : 1964, 1969
* Καλύτερη ομάδα Ευρωπαϊκού Πρωταθλήματος : 1964

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

* Κατάλογος ποδοσφαιριστών που σημείωσαν ρεκόρ με χατ-τρικ

Παραπομπές
----------

1. ↑  «IOC : FERENC BENE». Αρχειοθετήθηκε από το πρωτότυπο στις 31 Οκτωβρίου 2021. Ανακτήθηκε στις 31 Οκτωβρίου 2021.
2. ↑  «The highest goalscorer in an Olympic football tournament was Ferenc Bene». Αρχειοθετήθηκε από το πρωτότυπο στις 7 Απριλίου 2023. Ανακτήθηκε στις 22 Μαρτίου 2021.
3. 1 2  «Prolific Scorers Data - Ferenc Bene - Additional Data». Ανακτήθηκε στις 11 Ιουλίου 2023.
4. 1 2  «Bene Ferenc (Balatonújlak 1944.12.17 - Budapest 2006.02.27)». Αρχειοθετήθηκε από το πρωτότυπο στις 22 Σεπτεμβρίου 2022. Ανακτήθηκε στις 19 Μαρτίου 2021.
5. ↑  «Az aranylábú Bene». Ανακτήθηκε στις 7 Απριλίου 2021.
6. 1 2 3  «Bene Ferenc». Αρχειοθετήθηκε από το πρωτότυπο στις 21 Αυγούστου 2023. Ανακτήθηκε στις 21 Αυγούστου 2023.
7. 1 2  «Ferenc Bene». Αρχειοθετήθηκε από το πρωτότυπο στις 9 Ιουλίου 2022. Ανακτήθηκε στις 30 Μαρτίου 2021.
8. ↑  «The Best Footballers in the World… in 1966. Who comes top?». Αρχειοθετήθηκε από το πρωτότυπο στις 10 Απριλίου 2020. Ανακτήθηκε στις 10 Απριλίου 2020.
9. 1 2  «БЕНЕ, ФЕРЕНЦ». Αρχειοθετήθηκε από το πρωτότυπο στις 31 Ιανουαρίου 2023. Ανακτήθηκε στις 27 Ιουνίου 2022.
10. 1 2 3  «Бомбардир из Балатонуйлака». Αρχειοθετήθηκε από το πρωτότυπο στις 21 Αυγούστου 2023. Ανακτήθηκε στις 27 Ιουνίου 2022.
11. ↑  «A TOPLIGÁKBAN KUBALA SZERZETT LEGUTÓBB HÉT GÓLT; ZSENGELLÉR LÉGIÓSREKORDER» (στα Ουγγρικά). Αρχειοθετήθηκε από το πρωτότυπο στις 25 Φεβρουαρίου 2024. Ανακτήθηκε στις 25 Φεβρουαρίου 2024.
12. ↑  «77 ÉVE SZÜLETETT BENE FERENC». Ανακτήθηκε στις 14 Ιανουαρίου 2023.
13. ↑  «Szombathelyi Haladás - Újpesti Dózsa SC 0 : 6». Ανακτήθηκε στις 14 Ιανουαρίου 2023.
14. ↑  «A Magyar Nemzeti Labdarúgó Bajnokság gólkirályai (1951-1975)». Ανακτήθηκε στις 7 Νοεμβρίου 2020.
15. ↑  «Hungary - All-Time Topscorers». Ανακτήθηκε στις 7 Νοεμβρίου 2020.
16. 1 2 3  «Ferenc Bene - Goals in International Matches». Ανακτήθηκε στις 7 Νοεμβρίου 2020.
17. ↑  «UEFA : EURO 1964: all you need to know». Ανακτήθηκε στις 12 Δεκεμβρίου 2022.
18. ↑  «The last Magyars – Hungary's 1960s revival». Αρχειοθετήθηκε από το πρωτότυπο στις 10 Ιουλίου 2023. Ανακτήθηκε στις 29 Αυγούστου 2021.
19. ↑  «Games of the XVIII. Olympiad : Football Tournament». Ανακτήθηκε στις 7 Νοεμβρίου 2020.
20. ↑  «IOC : The last charge of Hungary's Magical Magyars». Αρχειοθετήθηκε από το πρωτότυπο στις 3 Αυγούστου 2023. Ανακτήθηκε στις 3 Αυγούστου 2023.
21. ↑  «SWEETER THAN DREAMING: HUNGARY'S UNFORGETTABLE 1966 WORLD CUP CAMPAIGN». Ανακτήθηκε στις 1 Μαρτίου 2021.
22. 1 2  «Tíz éve halt meg Bene Ferenc, a Góleádor». Αρχειοθετήθηκε από το πρωτότυπο στις 8 Ιανουαρίου 2023. Ανακτήθηκε στις 8 Ιανουαρίου 2023.
23. ↑  «FIFA : FIFA Fussball-Weltmeisterschaft England 1966™». Αρχειοθετήθηκε από το πρωτότυπο στις 13 Απριλίου 2021. Ανακτήθηκε στις 13 Απριλίου 2021.
24. ↑  «KIVÉTELES KARRIER». Ανακτήθηκε στις 10 Ιουλίου 2023.
25. ↑  «Amikor még volt miért izgulnunk - magyarok és az Aranylabda». Ανακτήθηκε στις 27 Φεβρουαρίου 2022.
26. 1 2  «Bene Ferenc». Ανακτήθηκε στις 7 Απριλίου 2021.
27. ↑  «RSSSF : Prolific Scorers Data». Ανακτήθηκε στις 19 Ιανουαρίου 2024.
28. ↑  «Who scored the most goals in history?». Αρχειοθετήθηκε από το πρωτότυπο στις 8 Νοεμβρίου 2022. Ανακτήθηκε στις 28 Νοεμβρίου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Φέρεντς Μπένε** |

* Φέρεντς Μπένε στη FIFA (αρχειοθετημένος) (Αγγλικά)Edit on Wikidata

* Φέρεντς Μπένε στην UEFA (Αγγλικά)Edit on Wikidata

* Φέρεντς Μπένε's προφίλ παίκτη στο National-Football-Teams.comEdit on Wikidata
* Galería futbol : Ferenc Bene

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 121406331
* ISNI: 0000 0000 7943 2279

 |

 |